33 Concentració dimecres al vespre a la plaça del Poble convocada per l’ANC Andorra.

El president de Socialdemocàcia i Progrés (SDP), Jaume Bartumeu, va afirmar ahir que Andorra no ha d’interferir en el debat sobre si Catalunya ha de ser o no un estat independent «perquè això és una decisió dels catalans» però va assegurar que «no podem ser insensibles als atacs a les llibertats que viu Catalunya». En aquest sentit, va manifestar que «des d’SDP no tenim una preocupació des de l’ambigüitat», fent referències a les declaracions de dimecres del ministre portaveu, sinó que «la nostra posició és defensar la llibertat d’expressió i d’acció política».



Bartumeu va destacar que la preocupació del Govern envers la situació que viu Catalunya «té poca credibilitat», ja que «ha demostrat està sotmès al Govern espanyol». A parer del president progressista, els darrers fets ocorreguts a la capital catalana amb la detenció de diversos càrrecs polítics i la intromissió de la Guàrdia Civil mereix una manifestació del Principat «a favor de la democràcia i la llibertat, sense entrar a parar de la independència de Catalunya».



D’altra banda, la Junta directiva de l’Associació dels Professionals de la Comunicació d’Andorra (APCA) i tots els seus associats van manifestar ahir que «se solidaritzen amb el Col·legi de Periodistes de Catalunya en la seva denúncia davant el Síndic de Greuges i altres estaments pel la vulneració de la llibertat d’informació succeïda els darrers dies en nombrosos mitjans de comunicació veïns i entre periodistes que cobreixen la informació relativa a la convocatòria del referèndum de l’1 d’octubre».



Per sumar-se a la denúncia, l’APCA ha enviat una carta a la degana del Col·legi, Neus Bonet, en què expressa que «ens sumem a la demanda del Col·legi de Periodistes de Catalunya davant totes les autoritats competents perquè es respectin els principis bàsics de llibertat d’informació i expressió, uns principis que no es poden veure afectats per esdeveniments polítics o socials» i hi afegeix que «igualment ens posem a la vostra disposició per denunciar davant les instàncies internacionals oportunes els fets esmentats».



L’associació andorrana també se solidaritza amb la Federació d’Associacions de Premsa, Revistes i Mitjans Digitals, l’Associació d’Editors de Revistes i Digitals, l’Associació de Premsa Comarcal i l’Associació de Mitjans d’Informació i Comunicació «en la denúncia contra l’entrada de cossos de seguretat de naturalesa militar a les redaccions dels mitjans de comunicació i la identificació de periodistes, actes que, considerem, cerquen limitar o condicionar la missió principal dels mitjans que no és altra que la d’informar amb plena llibertat i sense coaccions».